**קובי אשרת** (נולד ב-15 ביולי 1944) הוא מוזיקאי, מנצח, מלחין, מפיק ומעבד מוזיקלי ישראלי. חתן "פרס אקו"ם" ו"פרס אמ"י".

אשרת בעל משרד הפקות פרטי ועוסק בהפקות מוזיקליות רבות.

ביוגרפיה
--------

אשרת נולד בחיפה בשם **יעקב ונטורה**, להורים שעלו מסלוניקי שביוון. למד מכניקה עדינה בבית הספר בסמ"ת שבחיפה, והחל את דרכו המוזיקלית בלהקת פיקוד צפון.

קריירה מוזיקלית
---------------

ב-1970 הצטרף כשחקן וזמר למחזמר הרוק "קרחת" (שכתב יהונתן גפן, והלחינו אלונה טוראל ומישה סגל). לצד אשרת שיחקו במחזמר קובי רכט, שולה חן ואברהם מור. המחזמר ירד מהבמות תוך פרק זמן קצר, אך אשרת חבר שוב לקובי רכט, וביחד הקימו את צמד "הקוביות". הצמד הוציא את התקליטון "למה עכשיו" שהפך ללהיט ברדיו. עוד באותה שנה חברו השניים לחנן יובל והקימו את שלישיית "שובבי ציון". אלבומה היחיד של הלהקה יצא בשנת 1971 והניב 2 להיטים גדולים: "איש גדול" ו"נוגה".

### מעבד

בתחילת 1973 החל לעבוד עם גבי שושן על אלבום הבכורה שלו "נער שחור עיניים", שיצא בהמשך השנה. אושרת עיבד את כל שירי האלבום, כשצידו האחד הכיל שירים בעברית, וצידו השני - שירים ששושן שר באנגלית. האלבום הניב 2 להיטים גדולים בעברית: "שש עשרה מלאו לנער", ו"בראשית". להקלטות גייס אשרת את להקת הרוק המזרחית "או שכן או שלא" (איציק ברנס בגיטרה, יוסי אטיאס בתופים, ואבי סרוסי בבס), שהמשיכו לשתף עימו פעולה גם באלבומים נוספים שעיבד והפיק. באותה שנה (1973) הלחין לצמד אילן ואילנית את הלהיט הגדול "גוליבר" (למילים של אהוד מנור), ושיתף פעולה עם התמלילנית והפזמונאית תלמה אליגון-רוז. הוא הלחין לרותי נבון את "גשם בעיתו" לפי מילותיה של אליגון-רוז ואת "אין לך מה לדאוג" ו"ילדונת" לעוזי פוקס.

### מלחין, מעבד מפיק ומנהל מוזיקלי

בשנת 1974 היה קובי אשרת המנהל המוזיקלי, המלחין והמעבד של תוכנית הטלוויזיה לילדים "ראש כרוב", והלחין חלק משירי הסדרה.
באותה שנה הלחין את שיר הנושא לסדרה "הצריף של תמרי" (ששרה ריקי גל) והלחין לגל גם את הלהיט הגדול "השמש היא האור של העולם" (למילים של יהונתן גפן).
בשנים 1977–1980 היה אשרת המלחין והמעבד של תוכנית הטלוויזיה לילדים "קרוסלה", שעבורה הלחין שירים של לאה נאור, ויעל רוזמן.
בשנת 1996 היה אשרת המלחין והמעבד של המחזמר "הגיבן מנוטרדם", שאת שיריו כתב אבי קורן, ושאותו הפיקה מרים עציוני וכתב וביים יואל זילברג.
בשנת 1997 היה אשרת המלחין והמעבד של קלטות הילדים "הטנטנים בארץ הצבעים" ו"הטנטנים בארץ הגדלים", שבהן גם שיחק לצידה של חני נחמיאס.

### מקום ראשון אירוויזיון 1979

אשרת הלחין את השיר "הללויה" (למילים של שמרית אור), אשר זכה במקום הראשון בתחרות אירוויזיון 1979. השיר בוצע על ידי גלי עטרי ולהקת חלב ודבש. אשרת גם תזמר את השיר, ואף ניצח על התזמורת שניגנה את השיר באירוויזיון.

### מוזיקה לסרטים

ב-1982 כתב את המוזיקה לסרט "אהבה אילמת" בבימויו של יואל זילברג.

ב-1983 כתב את המוזיקה לסרט "קוני למל בקהיר" בבימויו של יואל זילברג.

### שיתוף פעולה עם אומנים

אשרת הרבה להלחין שירי פופ, לרוב בשיתוף פעולה עם הפזמונאים אהוד מנור ושמרית אור, שבוצעו על ידי מיטב האמנים: גלי עטרי ("נסיך החלומות" - ולנטינו, "דרך ארוכה"), חלב ודבש ("אולי עוד קיץ", "יחד", "גלגל ענק"), רותי נבון ("גשם בעיתו"), עוזי פוקס ("ילדונת", "אין לך מה לדאוג"), גבי שושן ("שש עשרה מלאו לנער"), ירדנה ארזי ("היא רוקדת"), תלמה אליגון-רוז ועוד. הוא הלחין עם קובי רכט את להיטה של אילנה רובינא "לך איתה". כמו כן הלחין שירי מולדת כמו "בת שישים" לגבעטרון, "חלק בעולם" ו"בללייקה" לאילנית, "ערי נעורי", לצילה דגן. הוא זכה להצלחה גם בתחום שירי הילדים שרובם בוצעו במסגרת פסטיבל שירי ילדים, בהם "גלי", "ידידי טינטן", "היפו היפי" (זוכה פסטיבל הילדים השמיני), "ילד פלא" ו"אמת או חובה".

בשנת 1985 הפיק וניהל מוזיקלית את שיתוף הפעולה ההיסטורי בין צמד הדודאים וצמד הפרברים שהונצח באלבומם המשותף "הדודאים והפרברים", בו גם ניגן אשרת על גיטרה בס וכלי הקשה וכן עיבד חלק מן השירים.

בשנת 1998 יצא אלבומו של בעז שרעבי "כשאת נוגעת בי" אותו עיבד והפיק אשרת.

בשנת 2007, דנה אינטרנשיונל כללה את הפזמון של ״ידידי טינטן״ שהלחין למילים של מרים ילן שטקליס, בשירה "Love Boy", (שהלחין אלי אברמוב). השיר שהפך ללהיט, נכלל באלבומה "הכל זה לטובה".

בשנת 2008, לפי הזמנת נשיא פולין, הלחין ותזמר אשרת בעזרתו של המוזיקאי אודי ברנר, יצירה סימפונית בת 25 דקות שנקראה "אירנה – קרן אור בחשיכה", לזכרה של אירנה סנדלר, חסידת אומות העולם שהצילה 2,500 ילדים מתוך גטו ורשה, ויצא עם הסינפונט של רעננה לסדרה של חמישה קונצרטים בפולין. ב-2014 הוזמן על ידי שגריר ישראל באוסטרליה, יובל רותם, לנצח על היצירה עם תזמורת הבלט של מלבורן בהשתתפות שגרירות פולין.

בשנת 2010 יצא האוסף המרובע "דרך ארוכה" הכולל את מיטב להיטיו מכל הזמנים כולל שירי ילדים ושירים מיוחדים.

באוגוסט 2018 הוציא את הדואט "ימי התום" עם קורין אלאל. אושרת הלחין ועיבד את השיר למילים של גילה לפידות.

בפברואר 2019 הלחין את "המנון המאה" של תנועת הצופים העבריים בישראל בהתנדבות בתור בוגר התנועה.

ביולי 2021 יצא לאור "שיר גיל" - דואט משותף של אילנית וטל סונדק. את השיר הלחין קובי אשרת למילים של אהוד מנור. השיר יצא לכבוד יום הולדתו ה-80 של מנור.

### שופט בתוכנית טלוויזיה

בשנת 2011 השתתף בפאנל השופטים של התוכנית "היכל התהילה" בערוץ 24.

תפקידים ציבוריים
----------------

* בין השנים 2000–2003 היה קונסול התרבות של מדינת ישראל בלוס אנג'לס.
* ב-2014 כיהן כחבר המועצה הישראלית לתרבות ואמנות.

חיים אישיים
-----------

אשרת נשוי בשנית לעדה ואב לחמישה. בנו, יוני, הוא די ג'יי ומפיק בעולם המוזיקה האלקטרונית המופיע בשם "Ace Ventura". בספטמבר 2019 חשף אשרת בריאיון לידיעות אחרונות שהתגלה אצלו גידול באחת מכליותיו, וכי הוא מחכה להשתלת כליה וזקוק לתורם. במאי 2020 עבר השתלה בהצלחה.

פרסים והוקרה
------------

* ב-2009 פרס אקו"ם על מפעל חיים בתחום הזמר העברי.
* ב-2013 פרס מפעל חיים מטעם אמ"י.
* אות "גיבור התרבות של התיאטרון הלאומי" הוענק לו באפריל 2022, במופע הצדעה בתיאטרון הבימה, בהשתתפות מיטב אומני ישראל, ובנוכחות שר התרבות חילי טרופר ושר הביטחון בני גנץ.

דיסקוגרפיה
----------

* 31/12/1996 **הללויה - משירי קובי אשרת** אמן: קובי אשרת/אמנים שונים
* 01/01/2005 **הללויה rock time - ביצועי רוק לשירי קובי אשרת** אמן: אמנים שונים/קובי אשרת
* 01/01/2010 **המיוחדים** אמן: קובי אשרת/אמנים שונים
* 16/03/2010 **דרך ארוכה - סט מרובע** אמן: קובי אשרת
* 11/09/2011 **מחוברים: לקט שירי ילדים - סט כפול** אמן: אריק איינשטיין/קובי אשרת
* 07/03/2013 **דברים השתנו - אלבום כפול** אמן: קובי רכט/קובי אשרת

קישורים חיצוניים
----------------

| מיזמי קרן ויקימדיה |
| --- |
| ויקיציטוט ציטוטים בוויקיציטוט: **קובי אשרת** |

* 

* אתר האינטרנט הרשמי של קובי אשרת

* קובי אשרת, באתר שירונט

* קובי אשרת, באתר MusicBrainz (באנגלית)

* קובי אשרת, באתר Discogs (באנגלית)

* קובי אשרת, דף שער בספרייה הלאומית

* קובי אשרת, באתר MOOMA (בארכיון האינטרנט)

* קובי אשרת, בארכיון הבימה
* ערן סויסה, הללויה סוגר 30, באתר nrg‏, 16 באוגוסט 2009
* ערן סויסה, במדינת הגמדים: ריאיון עם קובי אשרת, באתר nrg‏, 16 בספטמבר 2010
* נועה הרשקוביץ‏, קובי אשרת וקובי רכט מספרים על האלבום החדש, באתר וואלה!‏, 7 במרץ 2013
* נחום מוכיח, קובי אשרת: "עברי לידר לא ייזכר. אייל גולן בטח שלא", באתר nrg‏, 8 באפריל 2013
* יובל אברמוביץ', דרך ארוכה, באתר ישראל היום, 8 באוקטובר 2014
* גבי בר־חיים, תווים לדמותו, באתר ynet, 24 ביוני 2016
* סרטונים אהרון ברנע מראיין את קובי אושרת בתוכנית "מחוץ לזמן" של ערוץ הכנסת, באתר יוטיוב, 6 באוגוסט 2015
* סרטונים קובי אשרת, הפרויקט של מפעל הפיס לתיעוד יוצרים במוזיקה הישראלית עם יואב קוטנר, דצמבר 2016
* יעקב בר-און, ‏"הללויה": קובי אשרת על תמלוגי העתק, הפגישה עם אבבא וסערת עדן בן זקן, באתר מעריב אונליין, 31 במרץ 2018
* שיר זיו, "חלב ודבש היתה יכולה להיות להקת אבבא הבאה", באתר ישראל היום, 2 באוגוסט 2018
* קובי אשרת באסופת מלחיני שירי משוררים, בעריכת דודו אלהרר, האתר של נילי דגן
* שיר זיו, קובי אשרת: "הרופא אמר: 'אתה על הקצה'. למזלי קרה לי נס ומצאו לי תורם כליה", באתר ישראל היום, 16 בספטמבר 2021
* צליל מכוון – קובי אושרת, סרטון בערוץ "כאן 11 - תאגיד השידור הישראלי", באתר יוטיוב (אורך: 28:02)

הערות שוליים
------------

1. ↑  יעל ולצר, עדה וקובי זוג מנצח, באתר ynet, 25 בנובמבר 2022
2. ↑  יעקב בר-און, ‏"הללויה": קובי אשרת על תמלוגי העתק, הפגישה עם אבבא וסערת עדן בן זקן, באתר מעריב אונליין, 31 במרץ 2018
3. ↑  אתר למנויים בלבד קורין אלבז־אלוש, 100 שנות צופים, באתר "ידיעות אחרונות", 13 בפברואר 2019
4. ↑  טל סונדק ואילנית בשיר חדש: "שיר גיל", באתר Euromix.co.il, ‏8 ביולי 2021
5. ↑  אתר למנויים בלבד תמר רותם, כך מבצר ד"ר חיים פרלוק את שליטתו במועצה לתרבות ואמנות, באתר הארץ, 19 בפברואר 2014
6. ↑  יובל אברמוביץ', דרך ארוכה, באתר ישראל היום, 8 באוקטובר 2014
7. ↑  *המלאך שתרם כליה למלחין קובי אשרת - mako*, נבדק ב-2020-06-06
8. ↑  יואב בירנברג, הללויה: מירי אלוני, יזהר כהן ועוד במופע הצדעה לקובי אשרת, באתר ynet, 29 באפריל 2022
9. ↑  קובי אשרת | אלבומים, באתר דיסק סנטר

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007302709305171
* ISNI: 0000 0000 6957 1048
* LCCN: n80151144
* MusicBrainz: 46b3ec08-f0e8-49bf-ba16-2ab8ad5394af
* NTA: 159358353
* VIAF: 97437821
* WorldCat: lccn-n80151144

 |